Il-Gvern Awstraljan waqqaf taqsima ġdid kontra t-terroriżmu fl-ajruporti ta’ Melbourne u Sydney. Il-Prim Ministru Tony Abbot qal li din it-taqsima diġà interċettat persuna waħda suspettata, iżda ma żvelax kif twaqqfet u x’kienet id-destinazzjoni tagħha. Il-Gvern Awstraljan ħabbar li dawn il-miżuri ġodda kontra t-terroriżmu huma intiżi biex ma jħallux aktar żgħażagħ Awstraljani jingħaqdu ma’ xi grupp radikali u joħorġu mill-pajjiż biex jiġġieldu f’kunflitti fl-Iraq u s-Sirja. Għexieren ta’ Awstraljani diġà ngħaqdu ma’ gruppi tal-jihad. Flimkien mal-Istati Uniti, l-Awstralja qed timbotta lil Ġnus Magħquda biex tadotta standards internazzjonali biex jonqsu n-numru ta’ ġellieda ‘barranin’ li qed imorru f’kunflitt fil-Lvant Nofsani, bil-konsegwenza li qed ikunu ta’ theddida fuq pajjiżhom meta jirritornaw.